It-Tren Iżomm il-Ħin It-tren iżomm il-ħin, kulħadd hekk qalli, U jiena mxejt fit-tul sa wasalt hawn. Dan l-aħħar stejġ. Riġlejja tqalu jimxu U jkolli nirkbu żgur biex nasal hemm, Fejn qed imur kulħadd b'dan it-tren iswed Bil-faħam u d-duħħan t'eluf ta' snin. Missieri w ommi w in-nanniet u l-bqija Li rikbuh qabli żgur insibhom hemm. Minn hawn sa hemm m'hemmx tul daqskemm ikejlu; It-tren jagħmilha f'tebqa t'għajn u jerġa' Idur, jgħabbi u jħott bla jaqta' xejn. Lura ma jifilħux jimxu riġlejja Se nibqa' hawn biex nirkeb ma' dat-tren li jżomm il-ħin.